Diari Oficial de la Generalitat Valenciana


Sumari del DOGV 4724, del 01-04-2004 (2004/3267)

ACORD de 26 de març de 2004, del Consell de la Generalitat, pel qual s'encarrega a l'Institut Valencià de Finances (IVF) la gestió de suports a la inversió productiva i s'autoritza el règim de lliurament dels fons necessaris per a esta finalitat.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4724

Data del DOGV
:   01-04-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/3267


Data del document
:   26-03-2004

Organisme emissor
:   Conselleria d'Economia, Hisenda i Ocupació

Tipus de document
:   Acord

Descriptors 

:   * Institut Valencià de Finances
    * ajuda a les empreses
    * projecte d'inversió
    * legislació
    * ajuda a la inversió
    * innovació
    * suport econòmic

ACORD de 26 de març de 2004, del Consell de la Generalitat, pel qual s'encarrega a l'Institut Valencià de Finances (IVF) la gestió de suports a la inversió productiva i s'autoritza el règim de lliurament dels fons necessaris per a esta finalitat. [2004/3267]
  
El Consell de la Generalitat, en la reunió del dia 26 de març de 2004, va adoptar l'acord següent:
  
La Llei de Pressupostos de la Generalitat per a l'exercici 2004, dins del programa 612.60, inclou, en el capítol VII, una línia de subvenció denominada Incentius a la Inversió Productiva, dirigida a subvencionar els tipus d'interés de les operacions de crèdit que concerten les empreses, com a mesura per a fomentar el rellançament de la inversió empresarial.
  
La gestió de la línia mencionada correspon, per raó de la matèria, a la Conselleria d'Economia, Hisenda i Ocupació; no obstant això, raons d'eficàcia en la seua gestió aconsellaren, ja en l'any 1996 i fins ara, que fóra l'Institut Valencià de Finances, ens públic dependent d'esta conselleria, l'organisme que la desplegara i així, d'acord amb el que disposa l'article 15 de la Llei de Règim Jurídic de les Administracions Públiques i del Procediment Administratiu Comú, es va articular la dita actuació a través de la institució de l'encàrrec de gestió.
  
Els resultats obtinguts en els exercicis de vigència de l'encàrrec de gestió mencionat, aconsellen acudir de nou a ell per al desplegament de la línia de subvenció assenyalada.
  
Per tot això, a proposta del conseller d'Economia, Hisenda i Ocupació, el Consell de la Generalitat
  
ACORDA
  
Primer
  
Encarregar a l'Institut Valencià de Finances la gestió dels incentius a la inversió productiva, instrumentada a través de la subvenció al tipus d'interés de les operacions de crèdit que concerten les empreses amb línies de crèdit de l'Institut Valencià de Finances.
  
Segon
  
L'encàrrec a què fa referència el present acord inclourà totes aquelles actuacions necessàries per a la bona fi de l'execució de les ajudes a la inversió productiva, inclòs el control i seguiment de l'ús d'estes pels beneficiaris, excepte les relatives als actes que recullen les bases de la convocatòria, la concessió de les subvencions i la resolució, si és el cas, dels recursos administratius que puguen plantejar-se.
  
Tercer
  
Autoritzar la Conselleria d'Economia, Hisenda i Ocupació perquè efectue el lliurament, a favor de l'Institut Valencià de Finances, dels fons, pressupostats anualment, a què fa referència el present encàrrec, per semestres anticipats a raó del 50% del total, cada un d'ells.
  
L'Institut Valencià de Finances haurà de lliurar als beneficiaris els fons rebuts amb la resolució prèvia, intervinguda com cal, de l'òrgan titular de la competència o, si no n'hi ha, d'aquell que la tinga per delegació.
  
L'Institut Valencià de Finances haurà de justificar trimestralment l'aplicació dels fons percebuts i la seua correcta distribució entre els beneficiaris de les ajudes.
  
Quart
  
L'encàrrec a què fa referència el present acord es referirà a les subvencions que es concedisquen durant els exercicis 2004, 2005, 2006 i 2007, i la seua gestió concreta no es podrà estendre més enllà de l'exercici 2009, sense perjudici que, per mutu acord de les parts i amb caràcter exprés, es puga acordar la seua pròrroga per un termini determinat.
  
Cinqué
  
La Conselleria d'Economia, Hisenda i Ocupació i l'Institut Valencià de Finances es mantindran constantment i recíprocament informats sobre l'estat de tramitació i execució de les ajudes a què fa referència el present encàrrec. A l'efecte, cada un dels òrgans afectats nomenarà un representant responsable de coordinar les actuacions d'ambdós en la matèria.
  
Sisé
  
Autoritzar la Conselleria d'Economia, Hisenda i Ocupació per a dictar les disposicions que siguen necessàries per a l'aplicació i el desplegament del que disposa el present acord.
  
Valencia, 26 de març de 2004
  
El conseller secretari del Consell de la Generalitat,